text: Aabenraas kommunaldirektør får fire år mere
  28 april 2011 kl. 13.03
  Aabenraas kommunaldirektør får forlænget sin åremålskontrakt.
  Byrådet i Aabenraa Kommune godkendte på byrådsmødet i går en forlængelse af åremålskontrakten for kommunaldirektør Niels Johannesen. Den nye kontrakt løber frem til slutningen af marts 2015. 
  - Jeg er meget glad for det gode samarbejde med kommunaldirektør Niels Johannesen, både når det gælder byrådet og for mit eget vedkommende. Derfor glæder det mig, at en kompetent og værdsat kommunaldirektør fortsætter på posten i de næste fire år, siger borgmester Tove Larsen.
   
  Niels Johannesen blev ansat som kommunaldirektør i sammenlægningskommunen Aabenraa i slutningen af marts 2006. Før da var han amtsdirektør i det tidligere Sønderjyllands Amt og har tidligere blandt andet været kommunaldirektør i Skærbæk og Tønder Kommuner.
  